JY LEES NOU Het jy 'n wintervel? Hier's slim oplossings
Jou vel is kurkdroog, jeukerig en skilferig. Dís wat jy doen.
Die koue lug buite afgewissel met verwarmers binne kan jou vel so erg dehidreer dat dit selfs barsies kan vorm en seer wees.
Hier volg 'n paar wenke oor hoe om jou liggaam se grootste orgaan teen die koue te beskerm:
1. Behou vog in die lug
Verwarmers droog die lug en jou vel uit. Dit is dus noodsaaklik om vog terug in die lug te kry. Gebruik 'n bevogtigertoestel (humidifier) of moenie die verwarmer aanskakel nie.
2. Moenie in stomende water bad of stort nie
Warm water verdamp baie vinnig. Die stoom kom in aanraking met jou droë, gekraakte vel en oop senupunte wat tot ekseem en jeukerigheid kan lei. Te warm water dehidreer jou vel. Dus moet jy ná jou bad of stort bevogtigende room aanwend. Een met hialuronsuur is die beste opsie.
3. Wend daagliks 'n vogroom aan
Wend klapperolie aan voordat jy bad of stort. Dit beskerm jou vel teen dehidrasie. Dis ook belangrik om 'n vogroom ná jou bad of stort in te smeer. Wees op die uitkyk vir bestanddele soos vitamien E en klapper- of olyfolie.
4. Moenie jou vel té gereeld afskilfer nie
Afskilfering sal jou vel nog meer uitdroog. Skilfer slegs af wanneer jou vel nie te droog is nie. Een maal per week is genoeg.
5. Bly gehidreer
Drink groentee in plaas van koffie, dit is ryk aan antioksidante. Ons is geneig om minder water gedurende die kouer maande te drink, maak seker jy drink genoeg. Kies voedselsooorte wat omega 3- en omega 6-vetsure bevat, soos visolie, vlassaadolie en pampoensaad.